|  |  |
| --- | --- |
| **Tárgy:** | **Szombathely Megyei Jogú Város Bűnmegelőzési, Közbiztonsági és Közrendvédelmi Bizottságának 2023. március 27-i ülése** |
| **Helyszín:** | **Városháza, Kossuth Lajos utca 1-3., I. emeleti kistanácskozó** |
| **Időpont:** | **2023. március 27., 15 óra 00 perc** |
| **Jegyzőkönyv-****vezető:** | **Kiss Viktória** |
| **Jelenléti ív** | **Név** | **Aláírás** | **Megjegyzés** |
|  | **Kelemen Krisztián** | **jelen** | képviselő, a Bizottság elnöke |
|  | **Balogh Gábor r. alezredes** | **-** | a Bizottság tagja |
|  | **Balogh Tibor** | **jelen** | a Bizottság tagja |
|  | **Bercse László r. őrnagy** | **jelen** | a Bizottság tagja |
|  | **Bor Balázs** | **jelen** | a Bizottság tagja |
|  | **Büki Zoltán** | **-** | a Bizottság tagja |
|  | **Egyed László tű. alezredes** | **jelen** | a Bizottság tagja |
|  | **Gálffy Áron** | **jelen** | a Bizottság tagja |
|  | **Dr. Gulyás Ferenc r. ezredes** | **-** | a Bizottság tagja |
|  | **Horváth Ferenc** | **-** | a Bizottság tagja |
|  | **Janzsó Zoltán** | **-** | a Bizottság tagja |
|  | **Márovics Pál** | **jelen** | a Bizottság tagja |
|  | **Dr. Mészáros András** | **-** | a Bizottság tagja |
|  | **Dr. Stánitz Éva** | **jelen** | a Bizottság tagja |
|  | **Versegi Valentin** | **jelen** | a Bizottság tagja |
|  | **Pavelkovits Petra** | **-** | a Bizottság tagja |
|  | **Állandó meghívottak** |
|  | **Név** | **Aláírás** | **Megjegyzés** |
|  | **Dr. Nemény András polgármester** | - |  |
|   | **Dr. László Győző alpolgármester** | - |  |
|  | **Dr. Horváth Attila alpolgármester** | - |  |
|  | **Horváth Soma alpolgármester** | - |  |
|  | **Dr. Károlyi Ákos jegyző** | - |  |
|  | **Babicsné Dr. Tőke Erzsébet aljegyző** | - |  |
|  | **Kalmár Ervin osztályvezető** | - | SZMJV PH Városüzemeltetési Osztály |
|  | **Bonti Tamás irodavezető** | jelen | SZMJV PH Városüzemeltetési Osztály, Kommunális és Környezetvédelmi Iroda |
|  | **Dr. Holler Péter osztályvezető** | jelen | SZMJV PH Hatósági Osztály |
|  | **Ágoston Sándor irodavezető** | jelen | SZMJV PH Hatósági Osztály, Közterület-felügyelet |
|  | **Kiss Viktória védelmi ügyintéző** | jelen |  |

**Kelemen Krisztián képviselő, a Bizottság elnöke:** Tisztelettel köszönti a Bűnmegelőzési, Közbiztonsági és Közrendvédelmi Bizottság ülésének megjelent tagjait. Megállapítja, hogy a Bizottság 9 fővel határozatképes. Abban bízik, hogy gyorsan végeznek. Köszönti Bonti Tamás irodavezetőt. A jegyzőkönyvet Kiss Viktória vezeti. Javaslatot tenne a jegyzőkönyv hitelesítésére Bor Balázs személyére.

**Bor Balázs, a Bizottság tagja:** Vállalja.

**Kelemen Krisztián képviselő, a Bizottság elnöke:** Köszöni, szavazást rendel el, kéri a Bizottság tagjait, kézfeltartással jelezzék, hogy egyetértenek-e Bor Balázs jegyzőkönyv hitelesítő személyével.

*A Bűnmegelőzési, Közbiztonsági és Közrendvédelmi Bizottság 9 igen szavazattal, 0 nem szavazattal és 0 tartózkodással elfogadta a javaslatot.*

**Kelemen Krisztián képviselő, a Bizottság elnöke:** Az elektronikusan kiküldött napirendi pontokat, összesen 5-öt fognak tárgyalni, a „Különfélék”-kel együtt. Szavazásra teszi fel, aki a napirendi pontokkal egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 9 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**13/2023. (III.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság a 2023. március 27-i ülésének napirendjét az alábbiak szerint fogadta el:

**Nyilvános ülés:**

**1./** **Javaslat a takarékossági program felülvizsgálatához kapcsolódó döntések meghozatalára (Közgyűlési 11.)**

**Előadó:** Dr. Károlyi Ákos jegyző

**2./ Tájékoztató a Karinthy Frigyes utcai parkolóban (a 14 emeletes lakóház mögött) tűzoltósági felvonulási területen végzett fokozott ellenőrzésről** *(szóbeli előterjesztés)*

**Előadók:** Egyed László tű. alezredes, a Bizottság tagja,

 Ágoston Sándor, a Közterület-felügyelet irodavezetője

**3./ Javaslat a Szombathely 8721 j. Szombathely – Lukácsháza összekötő úton forgalombiztonsági beavatkozások megtételére**

**Előadók:** Kalmár Ervin, a Városüzemeltetési Osztály vezetője,

 Bonti Tamás, Városüzemeltetési Osztály, Kommunális és Környezetvédelmi Iroda Vezetője

**4./ Tájékoztatás a közlekedésbiztonsággal kapcsolatban felmerülő problémákról** *(szóbeli előterjesztés)*

**Előadó:** Kelemen Krisztián, a Bizottság elnöke

**5./ Különfélék**

**Előadó:** Kelemen Krisztián, a Bizottság elnöke

**Felelős:** Kelemen Krisztián, a Bizottság elnöke

**Határidő:** azonnal

**1./ Javaslat a takarékossági program felülvizsgálatához kapcsolódó döntések meghozatalára (Közgyűlési 11.)**

**Előadó:** Dr. Károlyi Ákos jegyző

**Kelemen Krisztián képviselő, a Bizottság elnöke:** Röviden összefoglalja a Bizottság részére a napirendi pontot, amelyet a Közgyűlés is tárgyalni fog. A takarékossági programon az önkormányzat enyhít, több intézményt kinyitnak, feloldásra kerül a létszámstop, és szeptemberben majd kiderül, hogy a szigorításokat, korlátozásokat ismételten be kell-e vezetni ahhoz, hogy jelentős megtakarítást tudjanak eszközölni. Van-e esetleg kérdés, észrevétel? Nem volt, így szavazásra teszi fel, aki az előterjesztéssel egyetért, azt kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 9 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**14/2023. (III.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Javaslat a takarékossági program felülvizsgálatához kapcsolódó döntések meghozatalára”* című előterjesztést megtárgyalta és a határozati javaslatot az előterjesztésben foglaltak szerint a Közgyűlésnek elfogadásra javasolja.

**Felelős:** Kelemen Krisztián, a Bizottság elnöke

(a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** a Közgyűlés 2023. március 30-i ülése

**2./ Tájékoztató a Karinthy Frigyes utcai parkolóban (a 14 emeletes lakóház mögött) tűzoltósági felvonulási területen végzett fokozott ellenőrzésről** *(szóbeli előterjesztés)*

**Előadók:** Egyed László tű. alezredes, a Bizottság tagja,

 Ágoston Sándor, a Közterület-felügyelet irodavezetője

**Kelemen Krisztián képviselő, a Bizottság elnöke:** Előzetesen annyit mond, hogy ismét bebizonyosodott, hogy milyen jó együttműködést és kapcsolatot ápol ez a két szervezet.

**Egyed László tű. alezredes, a Bizottság tagja:** Megemlíti, hogy a két szervezet közötti jó kapcsolatot mi sem bizonyítja jobban, mint hogy az előző Bizottsági ülésen vetette fel a problémát, ahol támogatásra került ennek a feldolgozása, illetve megoldása irodavezető úr és a Közterület-felügyelet részéről. Közösen szerveztek erről sajtótájékoztatót, amin ők is meglepődtek, hiszen méhkasba nyúltak bele, hiszen a parkolási gondok mindenkit érintenek. A sajtótájékoztató keretén belül a helyszínre is kimentek és szembe találták magukat az első problémával, hogy egy autó parkolt, ahol nem szabadott volna. Mi is ez a probléma? Többször jutottak arra az elgondolásra, hogy ezt meg kell tenni. Korábban 2019. évben, előtte 2014. évben megtették közösen a közterület-felügyelettel, valamint a rendőrséggel a közös ellenőrzéseket, aminek a célja nem a bírságolás volt. A probléma az, hogy nagyon sokan a tűzoltási felvonulási területeket használják parkolási céllal, és nem csak a tűzoltók részére vannak fenntartva, hanem minden mentésben résztvevő részére is. Pár évvel ezelőtt a média nagyon foglalkozott azzal, amikor a Szűcsapó utcában a mentők nem tudták megközelíteni a házat, a beteget így nehezen tudták megközelíteni. Akkor ebből országos hír lett, hogy mik ezek a sárga felfestések, de sajnos manapság sem tudják sokan, hogy milyen célt szolgálnak. Az ellenőrzésekben nincs, csak a területek kijelölésében van hatósági jogkörük, ezt legutoljára a Városházával közösen megtették, és 2011. évben rengeteg felfestés lett pótolva, illetve tilalmi táblák lettek kihelyezve, különböző neuralgikus pontokon. A táblák nem tűntek el, megvannak azóta is. Nekik arra szolgálnak ezek a helyek, hogy hozzáférjenek az épületekhez, ha mentést kell végrehajtani. Kérdés esetén szívesen válaszol, elhozta a vonatkozó jogszabályokat, amelyeket most nem szeretne felolvasni.

**Ágoston Sándor, a Közterület-felügyelet irodavezetője:** Köszöni a megtisztelő szavakat, alá tudja támasztani a gyors és hatékony együttműködést, amit jól alátámasztanak az elért eredmények. Tájékoztatásra került a Bizottság, hogy mi volt az ellenőrzések előzménye. Közös sajtótájékoztatón is elmondta, hogy nála mindig a prevenció és a hatékony kommunikáció a lakókkal, a lakóközösséggel számít, nem a bírság. Az volt a cél, hogy a problémát megoldják, kezeljék, nem az, hogy mindenki megkapja a szabálysértési eljárásban kiszabott helyszíni bírságot vagy feljelentést. Ennek eredményeként kettő esetben tájékoztatta a katasztrófavédelmet, illetve a rendőrhatóságot. Március 16-án volt egy tájékoztatása, hogy addig hogyan állnak, és a mai napon, a bizottsági ülés apropóján adott egy teljes tájékoztatást Igazgató Úrnak. Összességében annyit tud erről mondani, hogy amióta elkezdték az ellenőrzést, azóta a Közterület-felügyelet az alapvető rendeltetésén, illetve az alapvető munkakörökön túl – minden bejelentésre mentek, tették a dolgukat – ezeken felül látták el a plusz feladatot. A 14 emeletes mögötti nagy parkolóról van szó volt, a Karinthy Frigyes utcában, az elmúlt időszakban munkatársai 170 alkalommal ellenőrizték a területet, ami nagyon szép szám a létszámukat és napi bejelentéses feladataikat figyelembe véve. Úgy kért fokozott ellenőrzést a kollégáitól, hogy teljesen változó, kiszámíthatatlan időpontokban legyenek megtéve az ellenőrzések, azaz megnézték hajnali 4 órakor, 7 órakor, megnézték az iskolakezdéses időszakban, fél 8-kor, 10 órakor, egészen 22-23 óráig. Statisztikát vezettek, hogy percre pontosan mikor voltak ott, mit ellenőriztek akkor, milyen jogsértést tapasztaltak, milyen figyelmeztetést alkalmaztak, valamint a rendszám is feljegyzésre került minden alkalommal, holott ezt semmilyen jogszabály nem írja elő nekik, de így pontosan ki lehetne mutatni, hogy melyik rendszám mikor parkolt a területen. Két részre bontották a területet, az egyik a különös veszélyes útburkolati jellel ellátott szakasz, ami lényegében a mentésre szolgáló várakozást teszi lehetővé, ebben az esetben 1 gépjárművezető követett el ilyen fajta jogsértést, a gépjármű vezető a gyermekét vitte iskolába, az úttestén közepén megállt, figyelmeztetést kapott. Úgy beszélték meg, hogy az első két hét lényegében véve egy türelmi idő. Valamint ott van egy „Várakozni tilos” tábla abban az útszakaszban, itt 31 esetben történt figyelmeztetés. Ezt követően, a két hét letelte után, ha valaki több esetben befut ebbe a jogsértő cselekményekbe, akkor már nyilván helyszíni bírságot, szabálysértési eljárást fognak kezdeményezni. Ebben az esetben a „Várakozni tilos” tábla hatálya alatt várakozott egy gépjárművezető, az esetében helyszíni bírság lett kiszabva. Azért jó hír, hogy csak egy esetben alkalmazták a bírságot, az összes többi esetben csak figyelmeztetést, mert ő egy olyan ember volt, akit pontosan egy héttel azelőtt figyelmeztettek, ezért kapta meg a helyszíni bírságot, amire van 30 munkanapja, hogy kifizesse. Ami szép ebben a történetben, hogy nem kellett több esetben bírságot kiszabni, illetőleg szabálysértési eljárást kezdeményezni. Minden reggel kap egy 24 órás jelentést minden esetről, ugyanúgy, ahogy a rendőrségen van a 24 órás jelentés, ebből az látszik, hogy a táblázatban rengeteg rendszám szerepelt, látszott, hogy van folyamatosan jogsértés, ergo van létjogosultsága ennek a kérésnek, ami miatt a katasztrófavédelem megkereste őket, mostanra azonban, 3 napja már azt látja, hogy több ellenőrzés van egy nap, nincs jogsértés, ha nem is 100 százalékosan, de nagyon szépen látszik az eredmény, a lakóközösségen is, illetőleg azokon is, akik az iskolába viszik a gyereküket, hatékony a kommunikáció és a fokozott ellenőrzés eredménye nagyon szépen megmutatkozik. Felmerülő kérdésre szívesen válaszol. A Katasztrófavédelem részéről kérné átgondolásra, hogy van még kettő olyan helyszín a városban, nyilván több is, de az a kettő helyszín aggályos a számára jelen pillanatban: a Bem utca 11-14. között, ugyanilyen problémával, mint a mostani helyszín, valamint a Károly Róbert utca 14. szám előtti terület. Mindkettő ugyanilyen klasszikus helyszín, mindkettő jobban áttekinthető. Sajtótájékoztatón is elmondta, hogy tisztában van vele, hogy parkolóhelyek hiányában nagyon nehéz a várakozás. De például a Bemnél a zöldterületet sem kímélik, ott tényleg oda parkolnak, ahol van hely. A Károly Róbertnél elkezdték egyszer már az ellenőrzést, egész jó kezdetét vette az a történet, aztán lassan elsiklott ez. Javasolja ezeknek a helyszíneknek az ellenőrzését is ilyen formában, ahogyan a 14 emeletes mögötti terület esetében. Úgy gondolja, hogy hatékony ez a munka, a mentőszolgálat felé is. Javasolja tovább vinni az ellenőrzéseket.

**Kelemen Krisztián képviselő, a Bizottság elnöke:** Köszöni a tájékoztatókat. Az tény, hogy Szombathelyen vannak parkolási problémák, de úgy gondolja, hogy egy adott pillanatban minden parkolóhely foglalt, nem jogosít fel senki szabálysértés elkövetésére és hogy oda parkoljon egy tűzoltósági felvonulási területre. Hiszen, ha az szabadon van hagyva, az életeket menthet. Az akció a célját kellő hatásfokkal elérte, a lakosság figyelmét felhívták, hogy ne parkoljanak azokra a területekre, mert azt is gondolja, hogy sokan nem is tudták, hogy mit jelent a felfestés. Gratulál a két szervezetnek a hatékony és eredményes közös munkájához.

**Bor Balázs, a Bizottság tagja:** Gratulál az elvégzett munkához.

**Kelemen Krisztián képviselő, a Bizottság elnöke:** Ő is a támogatja a további helyszín javaslatokat, a Károly Róbert utcában, a Bem utcában és a Szűrcsapó u. 10. számnál ugyanilyen színvonalú, ugyanilyen színtű média támogatással, az ellenőrzéseket.

Van-e esetleg kérdés, észrevétel? Nem volt, így szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 9 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**15/2023. (III.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság a *„Tájékoztató a Karinthy Frigyes utcai parkolóban (a 14 emeletes lakóház mögött) tűzoltósági felvonulási területen végzett fokozott ellenőrzésről”* című előterjesztést megtárgyalta és a tájékoztatást tudomásul veszi.

**Felelős:** Kelemen Krisztián, a Bizottság elnöke

 Egyed László tű. alezredes, a Bizottság tagja

 Ágoston Sándor, a Közterület-felügyelet irodavezetője

(a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** azonnal

**3./ Javaslat a Szombathely 8721 j. Szombathely – Lukácsháza összekötő úton forgalombiztonsági beavatkozások megtételére**

 **Előadók:** Kalmár Ervin, a Városüzemeltetési Osztály vezetője,

 Bonti Tamás, Városüzemeltetési Osztály, Kommunális és Környezetvédelmi Iroda Vezetője

**Kelemen Krisztián képviselő, a Bizottság elnöke:** Sajnos köztudott, hogy 2023. február 18-án halálos baleset történt a Muskátli utcában, amikor egy személygépjárművel elütöttek egy kutyát sétáltató polgárt, aki ennek következtében meghalt. Ezzel kapcsolatban felvették a kapcsolatot a Magyar Közúttal, akinek a kezelésében áll az az út, valamint Kapitány Úrral is a szükséges beavatkozások, teendők megtételére, ennek bemutatása céljából átadja a szót Bonti Tamás Irodavezető Úrnak.

**Bonti Tamás, a Kommunális és Környezetvédelmi Iroda vezetője:** A három szervezetes megbeszélés alapján megállapítható, hogy mindenképpen valamilyen intézkedést kell tenni az adott helyszínen, hiszen megépült ott egy lakópark és a hozzá tartozó átvezető zebrája csupán a Vadász étteremtől pár méterre van egy, illetve attól feljebb 60-80 méterre van még egy kijelölt. Utána, egészen az „oladi” körforgalomig egyetlen zebra sincs kijelölve. A „Szombathely vége” tábla a Vízöntő utca végén volt kihelyezve, amint megépült a lakópark, utána a tábla arrébb lett kihelyezve. Az egyeztetésen elhangzott, de ő személyesen nem vett részt rajta, a hozzá eljuttatott információk alapján készült az előterjesztés, a Magyar Közút is kifejezte azon szándékát, hogy természetesen mindenben támogatja a várost, kivéve anyagi forrás tekintetében. Hiszen jogszabályilag hozzá tartozó útról van szó, neki kellene az intézkedéseket elvégezni. Ők természetesen itt nem álltak meg, a rendőrséggel is felvették a kapcsolatot, mind a városi, mind a megyeivel. Önmagában a trafibox kihelyezése semmit nem ér, mert utána az ORFK-val kell jóváhagyatni, hogy kamera kerüljön a trafiboxba. Ameddig az engedély nincs a kezükben, addig több féle számadat elhangzott, hogy a Közút szerint 1,5-2 millió Ft lenne a trafibox, a rendőrség szerint 3-4 millió Ft lenne, de nyilván, egy ember életét sem lehet pénzben mérni, csak úgy kihelyezni egy trafiboxot, hogy ORFK engedély majd nem lesz, hogy ott kamerát helyezzenek el, hiszen több feltételnek meg kell felelni, addig felvetésként, hogy oda zebrát helyezzenek el, addig az forgalombiztonsági szempontból is aggályos, amelyet a rendőrség is elmondott azon a megbeszélésen, hiszen ott rendszeresen 80-90 km/h-val közlekednek. Viszont, ha van egy kihelyezett trafibox, mert a 60-as tábla nem elegendő, úgy, hogy abban ténylegesen van kamera, akkor van lehetőség zebrára. De ha úgy kerül kihelyezésre, hogy nincs benne kamera, akkor 2-3 hét után nem lesz visszatartó ereje, viszont akkor már ott lesz egy zebra, amit megszoktak az emberek, ami utána védelmet tudna adni a gyalogosnak. Körüljárva a helyzetet, hogy legyen ott egy trafibox, 60-as tábla, amit a Közút már kihelyezett, a rendőrség is megtette az első lépést, amit meg tudott tenni, azaz már sebességet is mért a táblánál. Az ORFK részére továbbítják a kérdésüket a trafibox kihelyezésével kapcsolatosan, és amint megadják az engedélyt, akkor elkezdődik a zebrának a terveztetése és utána a kivitelezése, amire forrást fognak szerezni, a Közúttal együttesen. Nagy felelőtlenség lenne a város részéről is úgy zebrát kihelyezni, hogy a balesetveszélyt nem csökkentenék, mert nem további baleseteket szeretnének, hanem hogy egy biztonságos zebra legyen a lakóparknál.

**Kelemen Krisztián képviselő, a Bizottság elnöke:** Köszöni Irodavezető Úrnak a tájékoztatást és a munkát. Elmondja, hogy valóban megtörtént a 60-as tábla kihelyezése és folyamatosan méri a sebességet a rendőrség, amelyet köszön. Úgy gondolja, hogy mindenképpen tovább kell menni az ügyben és mindent meg kell tenni, hogy biztonságosabbá tudják tenni azt az útszakaszt, ehhez kéri a Bizottság támogatását. Viszont, jelentkezett több igény is trafiboxok kihelyezésére, hiszen a korábbi bizottsági ülésen döntés született több trafibox kihelyezésére, a Külső-Zanati úton, Sólyom utcában. Ezt követően több képviselőtől is érkezett megkeresés, hogy több útszakasz kerüljön megvizsgálásra trafibox kihelyezésére, Irodavezető Úr majd ismerteti ezeket. A tények ismeretében javasolja, hogy hozzanak külön határozatban döntést, hogy az összegyűjtött trafibox igényekkel együttesen forduljanak az ORFK felé és ők adjanak tájékoztatást, hogy melyik helyszíneket tudnák őt támogatni. Szeretnének megmaradni a realitások talaján, hiszen utolsó információja szerint közel 4 millió Ft lenne a költsége egy ilyen trafiboxnak. Átadná a szót Irodavezető Úrnak, de előtte Bercse László kap szót.

**Bercse László r. őrnagy, a Bizottság tagja:** Megtörtént ott egy halálos baleset, de tudni kell, hogy előtte évben is volt több hasonló, de szerencsére nem halálos kimenetelű balesetek. A konkrét balesettel kapcsolatosan elmondta, hogy nagyon érdekes, kifelé közlekedő gépjármű ütötte el a bácsit, nem tudott volna felgyorsulni olyan szinten, hogy így történhetett a baleset. Folyamatban lévő bűnügyről van szó, részleteket nem mondhat el, de annyit el tud mondai, hogy feltételezik a gyorshajtásnak a lehetőségét, kamera felvételek is alátámasztják. A médiában megjelentek olyan hírek, hogy az áldozat körbenézés nélkül ment át, de ez nem igaz, egyértelműen megállt és körbenézett, de ekkora sebességre nem számított. A baleset után megkezdték ott a sebességmérést, és rengeteg gyorshajtás történt a kamera előtt. Annyit még hozzátesz, hogy közvilágítás sem volt megfelelő, több kandeláberen nem világított a lámpa, amiket másnapra kijavítottak.

**Bonti Tamás, a Kommunális és Környezetvédelmi Iroda vezetője:** Annyit szeretne hozzátenni, hogy az E.ON-t megkérték, hogy rendszeresen ellenőrizzék a közvilágítást, mert többször valóban nem világít több lámpa. Ez nagyon balesetveszélyes. Elnök Úr felvetésére reagálva, több képviselőtől érkezett megkeresés trafibox elhelyezésére, ezek konkrétan: Farkas Károly utca, Erdei iskola utca, Középhegyi út, Hunyadi út és a Jávor utca. Rendőrséggel egyeztetve, azt a szakmai álláspontot kapták, hogy vélhetően azért akarnak ezeken a helyeken a lakók, mert a 30-as táblát nem tartják be az autósok. Ezeket a helyeket elég nehezen tudják megindokolni, ettől függetlenül vállalták, hogy ha olyan döntés születik, akkor minden helyszínt megküldenek az ORFK részére, hogy ők döntsenek. Ha megtörténne a pozitív válasz, akkor a 30-as táblánál büntetések lennének, figyelmeztetések nélkül már, és elsősorban a városlakók közlekednek ezeken az utakon, ezt is mérlegelni kell. Erről kéri, hogy döntsön a Bizottság. Azt figyelembe kell venni, hogy ha lesz kamera, akkor lesz mérés, ha lesz mérés, akkor lesznek büntetések, szombathelyi lakosok részére is, mérlegelni szükséges ezt. Balesetekkel szerencsére nem tudnák alátámasztani a trafibox indoklását, csak a sebességtúllépéssel. Kéri, hogy a Bizottság döntsön erről.

**Kelemen Krisztián képviselő, a Bizottság elnöke:** Azt javasolja, hogy hozzanak egy döntést. Ismerteti a határozati javaslatot, kiegészítve azzal, hogy az eddig beérkezett javaslatokat egyben küldjék meg az ORFK részére. Szavazásra teszi fel a határozati javaslatot, aki egyetért, kéri, hogy kézfeltartással jelezze.

*A Bűnmegelőzési, Közbiztonsági és Közrendvédelmi Bizottság 9 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:*

**16/2023. (III.27.) BKKB számú határozat**

A Bűnmegelőzési, Közbiztonsági és Közrendvédelmi Bizottság megtárgyalta a „*Javaslat a Szombathely 8721 j. Szombathely – Lukácsháza összekötő úton forgalombiztonsági beavatkozások megtételére*” című előterjesztést és az alábbi döntést hozza.

1. A Bizottság egyetért a Szombathelyi Rendőrkapitányság szakmai véleményével, miszerint a sebességkorlátozás bevezetését és a Trafibox telepítését követően legyen gyalogos-átkelőhely kijelölve a Ciklámen u-i kereszteződésben.
2. A Bizottság egyetért azzal, hogy Szombathely Megyei Jogú Város Önkormányzata saját forrás igénybevételével – tekintettel a Magyar Közút Nonprofit Zrt. Vas Megyei Igazgatóságának egyeztetésen tett nyilatkozatára – valósítsa meg a Ciklámen utcai kereszteződésben a Rendőrkapitányság által javasolt Trafibox telepítését.
3. A Bizottság felkéri a polgármestert, hogy a Trafibox telepítéséhez az Országos Rendőr-főkapitánysági jóváhagyás érdekében szükséges egyeztetéseket folytassa le.
4. A Bizottság egyetért a Ciklámen utcai kereszteződésben kijelölt gyalogátkelőhely kiépítésével a forgalomlassítás megtörténtét követően.
5. A Bizottság támogatja, hogy a képviselők által megküldött további helyszínek vonatkozásában is kerüljön megkeresésre az Országos Rendőr-főkapitányság a trafibox kihelyezésével kapcsolatos szakmai állásfoglalás iránt.

**Felelős:** Dr. Nemény András, polgármester

 Horváth Soma, alpolgármester

Kelemen Krisztián, a Bizottság elnöke

(a végrehajtás előkészítéséért:

Kalmár Ervin, a Városüzemeltetési Osztály vezetője)

**Határidő:** azonnal

*15 óra 43 perckor Márovics Pál, a Bizottság tagja elhagyta az üléstermet, ezzel a jelen lévő bizottsági tagok száma* ***8*** *főre változott, a Bizottság ülése így a határozathozatal tekintetében határozatképtelenné vált.*

**Kelemen Krisztián képviselő, a Bizottság elnöke:** A Bizottság ülése és a napirend tárgyalása folytatódik, a felmerült kérdéseket, problémákat meg tudják beszélni.

**Bercse László r. őrnagy, a Bizottság tagja:** Heti szinten érkeznek hozzá megkeresésék, hogy helyezzenek ki több helyre trafiboxokat, megindokolni pontosan nem tudják, általában arra hivatkoznak, hogy a 30-as táblát az autósok nem tartják be. A megjelölt baleseti statisztikákat vizsgálva, történt-e baleset, halálos baleset, ha a kérdésekre 0-sak a válaszok, akkor nem tudják támogatni a trafiboxok kihelyezését. Mint rendőrök nem ódzkodnak a trafiboxoktól, mert hasznos, de nem egyszerű a rendszerbe bekerülni, alá kell támasztani rendesen a kérelmet, mint például Sárvárnál kihelyezett box alá volt támasztva sajnos rengeteg balesettel.

**Kelemen Krisztián képviselő, a Bizottság elnöke:** Köszöni, és ezért mondta, hogy a Bizottságnak racionális döntést kell hoznia. És racionális döntés az, hogy átadják a rendőrségnek, hiszen ők rendelkeznek olyan információkkal, hogy hol, mennyi baleset történt, statisztikákkal és azzal a szakmaisággal, hogy hova lehet, érdemes kihelyezni trafiboxot. Nem gondolja, hogy ha egy lakóközösség kitalálja, hogy kell nekik trafibox, akkor nekik egyszerre ugrani kellene és kihelyeztetni egyet, ezt szakemberek mondják meg, hogy hova lehet telepíteni.

**Bercse László r. őrnagy, a Bizottság tagja:** Ezeknek a trafiboxoknak a száma véges, van a készülékeknek üzemideje, ezeket mind figyelembe kell venni.

**Bonti Tamás, a Kommunális és Környezetvédelmi Iroda vezetője:** A rendőrségtől kapott információt osztana meg, hogy egész Vas megyére kettő darab trafiboxot adtak, nem véletlenül, nem könnyen osztogatják. Sárvár kétszer próbálkozott, hogy a kórház környékére telepítsenek. Véleménye szerint a Hunyadi út eshetne a támogatható helyszínek közé, de csak a 30-as tábla miatt nem valószínű, hogy támogatják. Ettől függetlenül megpróbálják.

**4./ Tájékoztatás a közlekedésbiztonsággal kapcsolatban felmerülő problémákról** *(szóbeli előterjesztés)*

**Előadó:** Kelemen Krisztián, a Bizottság elnöke

**Kelemen Krisztián képviselő, a Bizottság elnöke:** Balogh Tibor bizottsági tagtól érkezett jelzés hozzá e-mailben közlekedési kérdésekkel, amelyet továbbított Irodavezető Úr felé, illetve Bonti Tamás Irodavezető Úr felé is. Bonti Tamást megkérte, hogy adjon tájékoztatást a Bizottság ülésén.

**Bonti Tamás, a Kommunális és Környezetvédelmi Iroda vezetője:** Következő felvetések voltak: Arany János utcában nem lehet látni a közúti jelzőtáblát, mert meg van dőlve és a villanyoszlop takarja a táblát. Felvették az E.ON-nal a kapcsolatot, azt a tájékoztatást kapták, hogy magára a villanyoszlopra nem lehet elhelyezni közúti jelzőtáblát, és a táblát kijjebb sem lehet helyezni, teljesen a sarkon van, ez egy szűk, egyirányú utca. Többször visszaállításra került a jelzőtábla, de pár nap múlva ugyanúgy meg volt dőlve, vélhetően teherautók miatt dől meg. Felvették ismét az E.ON-nal kapcsolatot, hogy mégis engedélyezzék a villanyoszlopon a tábla elhelyezését, a választ még várják.

A másik felvetés, hogy a 30-as tábla csak kifelé van a Paragvári úton, a Szent Imre herceg útjára csatlakozva, kifelé van tábla, de a Vadász felől érkezve nincsen tábla, régen sem volt. Kifelé menet azért van tábla a bukkanónál, mert ott bozótos, bokros rész volt, és nem lehetett látni, ha kerékpárral át akartak ott menni. Emiatt kérik, hogy lassítsanak az autósok, felfelé menet nem jól belátható az az útszakasz, a másik oldalról érkezve fa nincsen, villanyoszlop van, jól belátható, ezért nincs ott kihelyezve tábla.

A harmadik felvetés, a Csónakázó-tónál lévő 30-as tábla. Az egy 30-as övezet, ami elkezdődik a Múzeumfalunál, egészen a Bartók Béla körútig, és ahogyan bekanyarodunk a Sportligetnél, a Liget út elején is kint van az övezetet jelző tábla. Övezeten belül azt kell jeleznie, hogy mikor van vége az övezetnek, az útkereszteződés nem oldja fel, csak az „Övezet vége” tábla, amik ki vannak helyezve a megfelelő helyeken. Hozzá ezek a kérdések érkeztek, amelyekre választ tudott adni.

**Kelemen Krisztián képviselő, a Bizottság elnöke:** Köszöni a tájékoztatást és köszöni a kérdéseket, ha van még ilyen kérdés, akkor küldjék meg számára nyugodtan.

Van-e esetleg kérdés, észrevétel? Nem volt, így kéri, hogy aki tudomásul veszi, kézfeltartással jelezze. Határozatot nem tudnak hozni, de megállapítja, hogy a Bizottság jelen lévő tagjai egyhangúlag tudomásul vették a tájékoztatást.

**5./ Különfélék**

**Előadó:** Kelemen Krisztián, a Bizottság elnöke

**Dr. Holler Péter, a Hatósági Osztály vezetője:** Azt szeretné jelezni, hogy a rendőrség a 6 millió Ft, a katasztrófavédelem a 2 millió Ft iránti támogatási kérelmét fel tudja már tölteni az ÖTR rendszerbe, megnyílt a felület, hogy minél hamarabb átutalásra kerülhessenek a költségvetésben biztosított források.

**Kelemen Krisztián képviselő, a Bizottság elnöke:** Köszöni a hozzászólást. Szeretné megköszönni a Vas Megyei Katasztrófavédelmi Igazgatóság Szombathelyi Katasztrófavédelmi Kirendeltség meghívását a sajtótájékoztatóra, ahol átadtak 19 db CO érzékelő berendezést a FÉHE, illetve a Pálos Károly Szociális Szolgáltató Központ és Gyermekjóléti Szolgálat részére. Elérték a kellő hatást, hogy felhívták az emberek figyelmét ezeknek az eszközöknek a használatára.

Felteszi, hogy kérdés, észrevétel van-e? Nem volt. Köszöni az ülésen tanúsított munkát, az ülést 15 óra 55 perckor lezárja.

*Jegyzőkönyv lezárva, 15 óra 55 perckor.*

 **(: Kelemen Krisztián:) (: Bor Balázs :)**

 **a Bizottság elnöke a Bizottság tagja**